Nettali 71: Yàlla dige na àjjana
ÀJJANA ji ñu wone fii, mën na am mu niru ak bi Yàlla wonoon yonentam Esayi. Esayi dund na tuuti ci ginnaaw jamano Yunus.
Àjjana, baat bi ci boppam, mu ngi tekki “ tool ”. Ndax loolu dafa lay fàttali li ñu gis ba pare ci téere bii ? Ci lu bare, li ñuy wone fii niru na tool bu rafet bi Yexowa Yàlla mayoon suñuy maam Aadama ak Awa, du dëgg ? Waaye ndax suuf si sépp dina mas a nekk àjjana ?
Yexowa sant na yonentam Esayi mu bind lu jëm ci àjjana ji muy indil nitam ñi. Nee na : ‘ Jàmm dina am diggante bukki ak mbote. Nag ak doomu gaynde dinañu lekkandoo te xale yu ndaw ñoo leen di sàmm. Liir sax dina mën a fo ci wetu jaan ju yor poson, waaye dara du ko dal. ’
Ñu bare dinañu ne : ‘ Loolu mënul am mukk. Fii ci suuf si lañu fekk coono yi te fii lañu leen di bàyyi.’ Waaye seetal lii : Béréb bi Yàlla mayoon Aadama ak Awa pur ñu dëkk ci, nu mu meloon ?
Yàlla dafa dugaloon Aadama ak Awa ci benn àjjana. Seen bañ a déggal Yàlla rekk moo tax ñu jóge ci béréb bu rafet boobu, màgget te dee. Yàlla dig na ne dina may ñi ko bëgg li Aadama ak Awa ñàkkoon.
Ci àjjana jiy ñów, dara lu bon du dal nit ñi. Jàmm ju mat sëkk mooy am. Nit ñépp dinañu am wér-gi-yaram te dëkk ci mbégte. Lépp ay nekk ni ko Yàlla bëgge woon ca njëlbéen. Dinañu jàng ci kanam naka la Yàlla di defe loolu lépp.
Esayi 11:6-9; Peeñu ma 21:3, 4.
Laaj yi
- Kan moo doon Esayi ? Ci ban jamono la doon dund ? Te lan la ko Yexowa won ?
- “ Àjjana ”, baat bi ci boppam, lu mu tekki, te loolu, lan la lay fàttali ?
- Lan la Yexowa wax Esayi mu bind lu jëm ci Àjjana ju bees ji ?
- Lu tax ñu dàq Aadama ak Awa ci biti béréb bu rafet bi ñu nekkoon ?
- Lan la Yexowa dig ñi ko bëgg ?
Leneen li ñu mën a laaj
- Jàngal Esayi 11:6-9.
Lan la Kàddu Yàlla wax lu jëm ci jàmm jiy am diggante mala ak nit ci àddina su bees si (Ps. 148:10, 13; Is. 65:25; Ézék. 34:25) ?
Li Esayi waxoon, naka la ame tey ci wàllu ngëm ci biir mbooloo Yexowa mi (Room 12:2; Efes 4:23, 24) ?
Kan lañu war a màggal bu ñu gisee ni ay nit di soppalee seen jikko, muy tey walla ci àddina su bees si (Is. 48: 17, 18; Gal. 5:22, 23; Fil. 4:7) ?
- Jàngal Peeñu ma 21:3, 4.
Mbind mi nee na Yàlla dina dëkk ak nit. Waaye ci Mbind mi, lan moo wone ne nekkul ne Yàlla ci boppam mooy ñów dëkk ak nit ci kow suuf (Lév. 26:11, 12; 2 Chron. 6:18; Is. 66:1; Peeñ. 21:2, 3, 22-24) ?
Yan jooy ak metit ñooy jeex (Luug 8:49-52; Room 8:21, 22; Peeñ. 21:4) ?
wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn